钦定古今图书集成/理学汇编/文学典/第082卷 > 徐似道
## 钦定古今图书集成/理学汇编/文学典/第082卷 > 徐似道

按《贵耳集》：竹隐徐渊子似道，天台人，韵度清雅。《买砚》
诗云：“俸馀宜办买山钱，却买端州一砚砖。依旧被渠
驱使出，买山之事定何年？”《游庐山，得蟹》诗曰：“不到庐
山辜负目，不食螃蟹辜负腹。亦知二者古难并，到得
九江吾事足。庐山偃蹇坐吾前，螃蟹郭索来酒边。持
螯把酒与山对，世无此乐三百年。时人爱画陶靖节，
菊绕东篱手亲折。何如更画我持螯，共对庐山作三
绝。”渊子为小篷，朝闻弹疏，坐以小舟载菖蒲数盆，翩
然而去，道间争望若神仙然。